Fakta om Rasmus Klump
•	Fylder 50 i november i år
•	Der er solgt mere end 30 millioner bøger, der er oversat til 21 sprog og udkommet i ikke mindre end 27 lande. 
•	Bøgerne er skabt af ægteparret Wilhelm og Carla Hansen. 

Rasmus Klumps kærlige kammertone

Hvis der var flere Rasmus Klump’er, ville verden være et bedre sted. Sådan siger Jakob Lund Krarup, bagmand til en hyldest-hjemmeside for Rasmus Klump. Den folkekære bjørns gode egenskaber betyder, at de fleste er positive over for hjemmesiden. 

Af: Peter Bang Overby 

”Goddag, kære dunkedyr, dejligt vejr i dag! Man bliver glad, når solen skinner”. Så åben og venlig møder Rasmus Klump dunkedyret selv om det ser ondt ud og lige har dunket en masse af dem Rasmus Klump møder i hovedet. 

Ved hjælp af det eksempel fortæller Jakob Lund Krarup om sin forkærlighed for bjørnen med de rød- og hvidplettede selebukser og den blå hue. Han peger ivrigt i hæftet ”Rasmus Klump bliver konge”, som han har hevet frem fra samlingen. Han lægger hæftet ned på bordet og uddyber scenen.
     ”Rasmus Klump møder alle med en gennemgribende venlighed og en tro på det gode i alle. En positiv naivitet, kan man sige. De kvaliteter er i mine øjne forbilledlige”, forklarer han.

Klumps gode naivitet
29-årige Jakob Lund Krarup læser til datamatiker på Århus Akademi, når han ikke er ’Klumpoman’. Hans lille lejlighed på Skjoldhøj-kollegiet afslører, at tegnerserier fylder meget i hans liv. Reolen bugner med diverse hæfter. Især Rasmus Klump-hæfterne fylder godt. Det er der en forklaring på: 
     ”Med lidt mere Rasmus Klump i alle mennesker, ville godheden have bedre vilkår. Mange kunne lære noget af Rasmus Klump”, hævder han med et skævt smil og henviser til Rasmus Klumps unikke egenskaber. 
     Men Jakob Lund Krarup er også godt klar over, at for megen godhed nærmest bliver naivitet. Det er han selv et eksempel på.

Lever i en eventyrverden
Den Klump-agtige tro på det gode har altid været en hjørnesten for Jakob Lund Krarup. Men det har sin bagside. 
     Engang kom en beruset mand hen til ham og spurgte om han ikke måtte låne 100 kr. til at købe julegaver for. Jakob Lund Krarup gav ham pengene og sit telefonnummer. Men manden ringede aldrig. 
     Og det er ikke det eneste eksempel. Han indrømmer, at han kan være utopisk i sin tro. 
”Jeg forsøger nok at leve i en eventyrverden”, siger han med tempo på de sidste par ord som om der hører mere til. Det gør der også:
      ”Da jeg gav ham pengene, tog min kone sig til hovedet, men glædede sig over, at vi ikke har fælles økonomi”, griner han. 

Skal lige hen og røre
De har dog fælles interesse for tegneserier. Men han er alene om den store lidenskab for Rasmus Klump. Han mener ikke, at han er besat af Rasmus Klump, men han siger, at hvis han ser noget nyt med Rasmus Klump, så skal han lige hen og se hvad det er.
     ”I forgårs så jeg en Rasmus Klump-plakat i Merlin, og jeg må da indrømme, at jeg lige skulle hen og røre”, siger han. Hidtil har kærligheden til den snart 50-årige bamse affødt en samlermani.   
     Han har alle 36 tegneserier pånær én. Han har sengetøj med Rasmus Klump. Og så har han en hjemmeside til ære for den godmodige bjørn.

Hjemmesidens anonyme berømmelse
Ideen til hjemmesiden opstod, da Jakob Lund Krarup var ved at lære at lave hjemmesider, og som han siger: 
     ”Hvad var mere nærliggende end at lave en hyldestside om Klump”. Han griner lidt, da han tager sig selv i at blot omtale Rasmus Klump som ’Klump’. 
     Hjemmesiden er ikke et forsøg på at tjene penge på barndoms-ikonet, slår han fast. Han henviser til, at der ikke er nogen reklamer eller noget man kan købe på hjemmesiden. 
     Det er en måde at sige tak til Rasmus Klump og hans forældre, pointerer han. Men selv om det er en hyldest til Rasmus Klump, så medgiver han, at han får noget ud af det personligt.
     ”Jeg lavede hjemmesiden ligeså meget for min egen skyld. Jeg er stolt af siden, fordi jeg ser programmering som et håndværk. Det betyder, da også noget, at jeg får en slags anonym berømmelse”, erkender han.

Positiv respons
Hjemmesiden betyder også, at en del trækker på skuldrene. 
     ”Når jeg siger til folk, at jeg har en hyldestside til Rasmus Klump, mumler folk af og til ’er det ikke lidt barnligt’, markerer han med en overdreven grimasse. Han slår over i sin normale mimik igen og fortsætter:     
     ”Men fordi Klump er så vellidt, får jeg faktisk overvejende positiv respons, når jeg siger det.”
     Selv Rasmus Klump er glad for hjemmesiden. I hvert fald ifølge Jakob Lund Krarup. Til spørgsmålet om hvad Rasmus Klump ville sige til hjemmesiden svarer han efter en kort pause.       
     ”Tak Jakob. Det er dejligt med en side” brummer han med en bamsestemme inden menneskelatteren tager over